Ir-rapport tal-bord ippubblikat illum jikkonferma t-tħassib tal-UE li r-Repubblika tal-Korea ma aġixxietx b'mod konsistenti mal-obbligi kummerċjali u ta' żvilupp sostenibbli tagħha skont il-ftehim kummerċjali bejn l-UE u r-Repubblika tal-Korea. Il-bord indipendenti kkonkluda li jeħtieġ li r-Repubblika tal-Korea taġġusta l-liġijiet u l-prattiki tax-xogħol tagħha u li tkompli malajr il-proċess ta' ratifika ta' erba' Konvenzjonijiet fundamentali tal-Organizzazzjoni Internazzjonali tax-Xogħol (ILO) sabiex tikkonforma mal-ftehim. Il-Viċi President Eżekuttiv u l-Kummissarju għall-Kummerċ, Valdis Dombrovskis, qal: “Din id-deċiżjoni tal-bord turi l-effettività tal-approċċ tagħna bbażat fuq il-kooperazzjoni għall-kummerċ u l-iżvilupp sostenibbli. Iltqajna mill-qrib mas-sħab Koreani tagħna għal xi snin, u l-proċess tal-bord ta' esperti wassal għal azzjonijiet konkreti mill-Korea. Se naħdmu mill-qrib mal-Korea biex niżguraw li timplimenta b'mod effettiv l-impenji dwar id-drittijiet tal-ħaddiema.” Is-sejbiet tal-bord Il-Bord ta' esperti maħtur mir-Repubblika tal-Korea u l-UE stabbilixxa li jenħtieġ li r-Repubblika tal-Korea taġġusta l-liġijiet u l-prattiki tax-xogħol tagħha biex tikkonforma mal-prinċipju tal-libertà ta' assoċjazzjoni. L-esperti qablu wkoll li l-impenn li jittieħdu passi lejn ir-ratifika tal-Konvenzjonijiet fundamentali tal-ILO jeħtieġ sforzi kontinwi u sostanzjali. Fl-aħħar nett, il-bord ikkonferma l-argumenti tal-UE li ż-żewġ impenji inkwistjoni huma legalment vinkolanti u għandhom jiġu osservati irrispettivament mill-effett tagħhom fuq il-kummerċ. Sfond tal-bord Il-proċedura għas-soluzzjoni tat-tilwim skont il-Kapitolu dwar il-Kummerċ u l-Iżvilupp Sostenibbli tal-ftehim kummerċjali bejn l-UE u r-Repubblika tal-Korea nbdiet wara li l-isforzi preċedenti naqsu milli jipprovdu soluzzjoni sodisfaċenti. Fil-ftehim kummerċjali bejn l-UE u r-Repubblika tal-Korea, iż-żewġ naħat impenjaw ruħhom li josservaw id-drittijiet u l-istandards fundamentali internazzjonali tax-xogħol. Dan jinkludi l-istabbiliment ta' garanziji legali domestiċi biex jikkonformaw mal-prinċipji tal-istandards tax-xogħol ewlenin kif definiti mill-ILO, inkluża l-libertà ta' assoċjazzjoni. L-impenji jinkludu wkoll it-teħid ta' sforzi kontinwi u sostnuti lejn ir-ratifika tal-konvenzjonijiet fundamentali tal-ILO. L-UE kkunsidrat li, mid-dħul fis-seħħ tal-ftehim, l-azzjonijiet meħuda mir-Repubblika tal-Korea biex timplimenta dawn id-dispożizzjonijiet baqgħu insuffiċjenti. Għaldaqstant, l-UE talbet lil bord ta' esperti biex jeżamina l-kwistjonijiet li ma ġewx indirizzati b'mod sodisfaċenti permezz ta' konsultazzjonijiet tal-gvern. Il-politika tal-UE dwar il-kummerċ u l-iżvilupp sostenibbli L-UE qed iżżid l-isforzi tagħha biex tiżgura li s-sħab kummerċjali tagħha jissodisfaw l-impenji kummerċjali u ta' żvilupp sostenibbli inklużi l-ftehimiet kummerċjali tagħhom mal-UE. Dan l-objettiv ġie stabbilit ukoll fil-Pjan ta' Azzjoni tal-Kummissjoni dwar it-TSD b'15-il punt u kompla bil-ħatra tal-Uffiċjal Kap tal-Infurzar għall-Kummerċ u t-tħabbir tal-Punt ta' Dħul Uniku fejn il-partijiet ikkonċernati jistgħu jqajmu tħassib dwar l-implimentazzjoni ta' dawn il-kapitoli. Il-Ftehim kummerċjali bejn l-UE u r-Repubblika tal-Korea huwa l-ewwel ftehim kummerċjali komprensiv tal-UE ta' “ġenerazzjoni ġdida” li jinkludi kapitolu dwar il-kummerċ u l-iżvilupp sostenibbli, b'għadd ta' impenji legalment vinkolanti dwar il-governanza tax-xogħol u dik ambjentali. Minn dak iż-żmien, il-ftehimiet kummerċjali kollha tal-UE fihom impenji bħal dawn, inklużi l-ftehimiet fis-seħħ mal-Kanada, il-Ġappun, Singapore u l-Vjetnam u n-negozjati konklużi reċentement mal-Messiku, il-Mercosur u r-Renju Unit, kif ukoll il-ftehim dwar l-investiment maċ-Ċina. Għal Aktar Informazzjoni Rapport tal-Panel Każ ta' soluzzjoni tat-tilwim bejn l-UE u r-Repubblika tal-Korea Ħidma flimkien fil-kummerċ u l-iżvilupp sostenibbli *Aġġornata fil-25/01/2021 fit-15:20